پی آئی اے ءِ سفر آجھان ءِ ھم بوت کنت
گلزار گچکی
من پی۔ پی۔ایچ۔آئی گوادرءَ پوسٹ بوتگ اِتوں ءُ پہ جوائننگءَ 9 اکتوبر 2015ءَ چہ کراچیءَ بالی گرابءَ جماز بوتوں کہ 10 اکتوبرءَ کارءَ بندات بکنیں۔ اے سفرءَ بجاربلوچ ءُ گوادرءِ ڈپٹی کمشنر عبدالحمید ابڑوءَ اَبید دگہ بازیں پجاروکءُ بے پجّاروکیں مردم اوں ہمسفر اِتنت۔ بالی گرابءِ بال کنگءِ کمو دیرءَ پد مہمانداریں زال ءَ مارا آپءَتام کت۔ کیکی کسانیں ٹُکّرےءُ گلاسے آپءُ کولڈ ڈرنکی یکّ گلاسے کل توشگ اَت کہ ما دست گپت۔ سہبءِ مہلہءِ سفر اَت ءُ من چاہ نوارتگ اَتءُ دل پہ پیالگے چاہءَتلوسگءَ اَت ءُ اے ناہنجاریں مہماندارءَ را چاہ گون نیست اَت۔ من کمو مہتل بوتاں بلے گیشیں سگءُ اوپار کت نہ کت۔ مہماندار توارکت ءُ دستبندی کت کہ پیالگے چاہ اگاں دئے تئی منتوار باں۔ پسہ ئے دات سیٹءِ سرا اجازت نہ ایں کہ اے پیم اے دگہ مساپر ہم لوٹ اَنت گوںءُ مئے گورءَ چاہءِ آسراتی کم اِنت۔ اگاں تو پستءَ مئے کرّءَ کائے گڑا ترا چاہ دیاں۔ من پسہ دات کہ گوں من نبیت۔ مہمانداریں زال شُتءُ زاناں بزّگے بوت کہ کمودیراں پد پیالگے چاہے آئورتءُ منءَ دات۔ بجاربلوچءَ گُشت اشیءَ بزگ بوت تئی سراءُ ما ٹہّکے، داتءُ
گوں گپّءُ مجلسءُ روتاکءِ وانگءَ وتا مشکول کت ءُ بالی گراب جنانءُپُروشان دیم پہ گنجیں گوادرءَ رہادگ اَت۔
کلاکےءِ سفر ءَ پد ما دیست کہ بالی گراب کوہ ء باتیلءِ سرا چہ گوستءُ پشوکانے نزیک کتءُ مہمانداریں زالءَ جارپرّینت کہ وتی بلٹ آں بہ بند اِت کہ گراب کمو ساہتاں پد گوادرءِ بالی پٹّءَ ایر کپیت۔ ما بلٹ بست انتءُ ودارءَ بوتیں کہ کدی ایر کپیتءُ کدی ما وتی لوگءَ سربیں۔
بالی گرابءَ اے نیامءَ شرّیں ٹُرّئے وارتگ اَت ءُ دیمے گوں بالی پٹّ ءَ داتگ اَت۔ میزاں میزاں جہل بال بوان بوتءُ بالی پٹّے نزیک کت۔ وہدے کہ کوہء باتیلءِ سرا گردَگءَ اَت من کلہ یے دلءَ جیڑ اِت کہ کوہء باتیل وَ زربارءَ اِنتءُ بالی پٹّءَ ایر کپگءِ دو دیم اَنت کہ یکّے چہ کراچیءَ رودَراَتکءَ سربندنءِ نیمگءَ کپیتءُ دومی سرئے روبرکتی نیمگءَ پشوکانءِ نیمگءَ چہ تچکءَ کپیت، بلے اے بالی گراب چہ کوہء باتیلءُ چہ مشکتءِ نیمگءَ تچک گوں بالی پٹّءَ ایردیگءُ نندگءَ گش ئے دلمانگ اِنت کہ اِے چتور بوت کنت، بلے دومی ساہتءَ وتی پسہ وت دات کہ اے ٹیکنیکل ماملہ یے، پائلٹ بَلدانت ءُ وتی کاراں وت شرترزانت۔
ہمے جیڑگاں گوں بالی گرابءَ چہ پشوکانءُ کوہءِ باتیلءِ نیامجیءَ ایرداتءُبالی پٹّءِ رن وئےءِ سرا چو فٹبالءَ دریکگءَکپتءُ گوں کپگءَ بلائیں سِٹّے جتے ءُ پدءَ چستءُ دوبر ایرکپت. اے نندگءُ پادآہگءُ پدءَ نندگءِ عملءَ بالی گراب گمان بوت کہ چہ زمینءَ یکّءُ دو فٹّءِ دوریءَ اَت۔
گوں دومی جمپ یا گوں زمینءَ ایر دیَگءَ ما دُرستاں دَپ پچ لگوشتءُ ہریکّے ءَ اللہءِ نامءِ گِرَگءُ قرانءِ وانگ بندات کت۔ من وتی دیمءِ سیٹ مُہریءَ داشتءُ بسمہ اللہ بسمہ اللہ اللہ و اکبرءِ ورد بناکت۔
دومی رندءَ کہ بالی گراب رن وئےءَ ایرکپت تہ چہ رن وئےءَ ڈنّ دَراَتک ءُ ہاکءُ ڈوکءُ ڈلاں جنان ءُپُروشان بوت۔ بالی گراب برئے دیمے چوٹ اَتءُ کیبناں تہ چیز کپتنتءُ مساپر سک پریشان بوتنت۔
پائلٹءَ ماملہ گیگءُ گور کتنت ءُبالی چہ بالی پٹّءِ پَلّءُ پاٹِک ( باڑ)ءَ ڈَنّ دَرآہگءَ چہ رکّ اِینت، واگے مہرداشتنتءُ رن وئے ءَ میزاں میزاں تاچینتءُ اپرنءَ آئورتءُ آشتارینت ئے۔ اے دُرائیں ماملہ سیکنڈانی تہ ءَ سرجم بوت بلے مئے کُلّیں مساپرانی ہونے ہشک کتگ اَتءُ چیہالے بُرز کتگ اِتنت۔
بالی گرابءِ اوشتگءَ پد ما کہ ڈَنّءَدَراتکیں گڑا من گشت کہ پائلٹ ءَ بیاراِت تنکہ آپسہ بِدنت کہ پرچا چُشیں ہترناکیں لینڈنگے کتگ ئےءُ مارا مرگی زَدءَ سرئے کتگ۔ اَوّل پائلٹءَ انکار کت کہ من مساپراں گوں گپّ نکنیں، بلے ما جودَری جت کہ تنکہ پائلٹ نئیت ما چہ اِپرنءَ گامے ہم نہ جنیں۔ پائلٹ لاچار بوتءُ اَتک گڑا مساپراں مانزوراں کت کہ ورنائیں موٹر سینکلی ہم چشیں ون ویلنگ نکن اَنت چُش کہ تو کتگ۔ تووَ مارا کُشتگ بلے ہاوندءَ مارا رکینتگ۔مزنیں کُکّارءُ جَگّائےءَ پد پائلٹ ءَ را وار رَست کہ دانکے بگوشیت۔ دَرائینتے کہ ایر کپگءِ گڈّی ساہتءَ اناگہءَ ایئر پاکٹے دپءَ کپتگ ءُ لینڈنگے مشکل جوڑ کتگ۔ من وتی جہدکتگ اَنت شُمارا رکینتگ۔ ڈپٹی کمشنرءَ پائلٹءِ گورءِ نام کارڈ ونتءُ آئیءِ نام مالوم کتءُ گشت ئے کہ من انکوائری کناں۔
ما کہ ڈنّءَ دَراَتکیں گڑا مارا ہرکس کہ دَپ کپت گشت ئے شُمارا ہاوَندءَ نوکیں زندئے داتگ۔ ما کہ گرابءِ ایرکپگ دیستگ ما دلءَ گشتگ اے کپیت بلے شگریں کہ شُما رکّ ات ئے۔
بیگاہءَ وش نیوزءَ اے وئیلءِ بابتءَ ٹکرےءُ ھالے شنگ بوت۔ دومی روچءَ من وتی جوائننگءَ پد ڈپٹی کمشنرءِ گورءَ شُتوں کہ وتی کارءِ بندات کنگءِ ھال ئےِ دئیں گڑا ڈپٹی کمشنرءَ گپّ گپّ درّائینت کہ من جُستءُ پد کتگ بالی گراب ایرکپگءِ ساہتءَ ایئر پاکٹےءَایرجیگ کتگ، وہدے کہ پی آئی اےءِ کارداریں سنگتے ءَ گشت کہ نودَربریں/ ٹرینی پائلٹ اگاں لینڈنگ کننت گڑا برے برے انچیں وئیل رُداَنت۔ ھُدا بزانت کہ اے ایئر پاکٹءِ شیتانی اَت کہ نودَربریں پائلٹءِ کمزانتی، بلے ما چہ وہدءَ پیش دگہ جہانےءِ سفرءَ چہ رکّ اِتیں۔ آ روچ ءَ پدمن بالی گرابءِ سواری ءَسکّ تُرسیں ءُ ہاس چہ اے پِرّکیں بالی گرابءِ۔
پمیشکا ہرکس کہ پی آئی اےءَ سفر کنت، نیت بکنت کہ آوتی گُڈّی سفرءَ کنگءَ اِنت پرچا کہ پی آئی اے یکّ منزلےءَ الم سرکنتءُ آمنزل آجہان ہم بوت کنت۔
نوٹ: اے نبشتانک حال احوال آن لائن ءَ8 10/11/201ءَ چاپ بوتگ۔